Վինսենթի աթոռը

«Վինսենթի աթոռը» (), հոլանդացի նկարիչ, պոստիմպրեսիոնիզմի և էքսպրեսիոնիզմի ներկայացուցիչ Վինսենթ վան Գոգի նկարներից։ Այս ստեղծագործությունը հեղինակը վրձնել է 1888 թվականին։ Յուղաներկով կտավի չափերն են 91,8 × 73,5 սմ։

Այսօր «Վիսենթի աթոռը» ստեղծագործությունը պահպանվում և ցուցադրվում է Լոնդոնի ազգային պատկերասրահում (Լոնդոն, Մեծ Բրիտանիա)։

Պատմություն 
1888 թվականի մայիսի 7-ին Վինսենթ վան Գոգը Ֆրանսիայի հարավում գտնվող Առլ բնակավայրի Կարել հյուրանոցից տեղափոխվում է Կաֆե դը լա Գար։ Նկարիչն ընկերանում է սրճարանի սեփականատերեր Ժոզեֆ և Մարի Ժինուների հետ։ Բանը նրանում էր, որ «Դեղին տունը»՝ Առլի Պլանս-Լամարտին 2 հասցեում գտնվող, դեռևս հարմարեցված չէր, որ բնակվեր ու ստուդիա դարձներ Վան Գոգը։ Նկարիչն ուզում էր, որ Դեղին տանը իր նկարները ցուցադրվեին և սկսեց վրձնել նկարների շարք՝ «Վիսենթի աթոռը», «Ննջասենյակ Առլում», «Գիշերային սրճարանը», «Սրճարանի գիշերային տեռասը», «Աստղալից գիշեր Ռոնի վրա», «Դեղին տունը» և «Արևածաղիկներ»։

Նկարագիր 
«Վիսենթի աթոռը» ստեղծագործությունում հեղինակը պատկերել է գյուղական փայտե աթոռ։ Նստատեղը հարդից հասարակ հյուսածո է։ Աթոռը դրված է հախճասալե հատակին։ Նստիքին Գոգը նկարել է զարդարուն ծխամորճ և թութունով լցված պարկ։

Վինսենթ վան Գոգը այս կտավը վրձնել է որպես լրացում «Գոգենի աթոռը» ստեղծագործության։ Երկու նկարն էլ արվել են 1888 թվականի դեկտեմբերին, երբ Գոգենի և Գոգի հարաբերությունները լարված էին։ Նրա հասարակ աթոռը դատարկ է, ինչը խորհրդանշում է անսահման տխրություն։ Վան Գոգը նկարը վրձնել է կոպիտ կտավի վրա, որը Գոգենը բերել էր իր հետ Առլ։ Հետին պլանում հեղինակը տուփ է պատկերել, որի վրա իր ստորագրությունն է զետեղել։

Ծանոթագրություններ

Գրականություն

Արտաքին հղումներ
 Vincent van Gogh Van Gogh's Chair. Նկարը Լոնդոնի ազգային պատկերասրահի կայքում

1888 նկարներ
Վինսենթ վան Գոգի նկարներ
Լոնդոնի ազգային պատկերասրահի նկարներ
Նիդերլանդների արվեստ